U 14. kolu brazilskog prvenstva Flamengo je na Maracani s minimalnih 1:0 svladao Recife, a strijelac jedinog pogotka bio je bivši hrvatski reprezentativac Eduardo da Silva...

14. kolo brazilskog prvenstva donijelo je Flamengu domaći dvoboj protiv Recifea uz imperativ pobjede kako bi se pomaknuo sa samog dna ljestvice. U teškoj utakmici uspio je slaviti s 1:0 i to u samoj završnici utakmice.

Pobjedu domaćinu donio je Eduardo da Silva lijepim pogotkom glavom u 85. minuti susreta što je ujedno prvi profesionalni pogodak bivšeg hrvatskog reprezentativca u Brazilu.

Eduardo je utakmicu započeo na klupi, a u igru je ušao u 69. minuti umjesto Paulinha te je 16 minuta kasnije osigurao slavlje za oko 40 tisuća navijača na Maracani.

"Osjećaj je predivan, postići svoj prvi pogodak u prvom nastupu na Maracani. To je nešto što ću zauvijek pamtiti", poručio je Eduardo nakon susreta.

Ovo je tek deveti pogodak Flamenga ove sezone, a unatoč pobjedi ostao je u ugroženom društvu s 13 bodova jednako kao i Figueirense, Botafogo i Bahia, svega bod ispred posljednjeplasirane Coritibe.

Brazilsko prvenstvo, 14. kolo:

Flamengo - Recife 1:0.